Bleeksiel en bloed in debuutboek – TygerBurger – 21.08.2013 - Rudie van Rensburg | Skrywer
Kassie Kasselman is werklik 'n onindrukwekkende man. Hy's nie iemand wat enige vertroue inboesem nie, beslis nie 'n speurder aan wie jy 'n hoëvlak-moordsaak sou toevertrou nie.
"Hy's eintlik maar 'n bleeksiel. Nêrens sal hy soveel as 'n rimpeling op die Richterskaal veroorsaak nie; daarom word Kasselman heeltemal onderskat," vertel dié speurder se skepper, Rudie van Rensburg van Welgemoed, oor die hoofkarakter van sy debuut-spanningsverhaal, Slagyster.
En die moordsaak wat Kasselman moet oplos, is swaargewig. Dit loop draaie in die onstuimigheid van die Nigeriese olievelde, Suid-Afrikaners wat bydra om dié onstabiliteit aan te vuur, tot by korrupte polisiehoës, 'n verleidelike, maar gevaarlike joernalis, en 'n Adonis van 'n polisiemol. Boonop is bykans niemand se hande skoon nie.
VingerEn mense word met die klap van 'n vinger afgemaai.
Daar is wreedheid, gevoelloosheid en gewetenloosheid in dié boek. Dis beslis nie leesstof vir mense wat oor hul oggendkoffie deur spuitende bloed van stryk gebring word nie.
Maar, sê Rudie, dis hoe dit in die rebelle-oorlog in Nigerië gegaan het: geen respek vir menselewens nie. "Ek het die gewelds-tonele beskrywend gehou, want ek wil hê die leser moet duidelik in sy kop kan sien hoe gewelddadig daardie tyd was," verduidelik hy.
Sy besluit om 'n deel van die storie rondom Nigerië te bou, is tweeledig. "Ek weet nie van baie Afrikaanse skrywers wat al met hul stories dieper in Afrika inbeweeg het nie. Ek het Nigerië gekies, want dis werklik donker. Die geweld, korrupsie, wapensmokkelary en oliediefstal rondom die rebellestryd bied heerlike stof vir 'n spanningsverhaal."
NagevorsHy sê hy het dié land en die situasie voor 2010 baie deeglik nagevors. "Ek kon later 'n mini-verhandeling daaroor skryf, maar ek wou nie die lesers met al daardie inligting verveel nie. My doel was om die agtergrond van die storie en die Nigeriërs geloofwaardig voor te stel."
En hy't gekies om 'n spanningsverhaal te skryf, omdat dit is wat hy self graag lees. "Ek het eintlik vir myself 'n boek geskryf en hoop ander sal ook daarvan hou!"
Slagyster is Rudie se eerste boek, maar 'n paar jaar gelede het hy ook 'n drama – Die begrafnis – "sommer oor 'n naweek" onder die alias Phil Janse geskryf nadat iemand hom uitgedaag het. Dié komedie het baie goed gedoen op kunstefeeste én boonop die Sanlam-prys vir Afrikaanse Drama onder die neuse van groot name weggeraap. Hy't destyds die prysgeld van R20 000 anoniem aan die Vrystaatse Universiteit geskenk.
Rudie is gebore en getoë in Bloemfontein en is nou sowat 25 jaar in die Kaap, maar sy Vrystaat-wortels lê nog diep. Hy's byvoorbeeld steeds 'n stoere Cheetah-ondersteuner.
GelukkigsteEn sy gelukkigste jare was as joernalis by Die Volksblad en Bloemnuus in Bloemfontein.
Hy bly maar 'n joernalis in murg en been, al het hy die grootste deel van sy loopbaan in korporatiewe kommunikasie deurgebring, mymer Rudie.
"As ek my lewe kon oorhê, sou ek 'n joernalis gebly het. Dis my passie. Ek sou dalk ook vroeër begin skryf het."
Dit lyk of Kassie Kasselman nou weer Rudie se joernalistieke snare raakgetokkel het. "As ek skryf, skryf ek heeltyd. Ek staan net op om te eet en selfs dan is die storie my hele kop vol. Ek dink aan niks anders nie!"
Deesdae skryf Rudie basies voltyds – sy opvolg op Slagyster is volgende jaar op die rakke met die vaalseun Kasselman weer in die hoofrol. Die derde boek is ook byna klaar. Hy skilder baie ernstig en doen vryskutwerk in die joernalistiek, onder meer vir TygerBurger.